
CONSILIUL LOCAL AL MUNICIPIULUI TIMIȘOARA

DIRECȚIA DE ASISTENȚĂ SOCIALĂ A MUNICIPIULUI TIMIȘOARA
SERVICIUL STRATEGII PROGRAME
,,În slujba oamenilor”


                                                                                                                              ANEXĂ 1
                                                                                                                 la H.C.L.M.T. nr. …..…..……             

Regulamentul 

de Organizare și Funcționare al Consiliului Comunitar Consultativ 
cu atribuții în protecția și promovarea drepturilor copilului al municipiului Timișoara
I. Dispoziții generale:

Art. 1 (1) În baza dispozițiilor art. 114 din Legea 272/2004 - privind protecția și promovarea drepturilor copilului, cu modificările și completările următoare, se constituie la nivelul municipiului Timișoara Consiliul Comunitar Consultativ cu atribuții în protecția și promovarea drepturilor copilului, structură fără personalitate juridică, care desfășoară activități cu caracter social la nivel local, pe bază de voluntariat. 
(2) Consiliul Comunitar Consultativ cu atribuții în protecția și promovarea drepturilor copilului al municipiului Timișoara se substituie ca o formă de sprijin la nivel local pentru autoritățile locale, pentru direcțiile/serviciile de asistență socială, prin componența lor specializată constituind o alternativă la soluționarea problemelor apărute la nivel local în situații ce privesc copiii și familiile acestora. 

(3) Consiliul Comunitar Consultativ nu se substituie autorității locale și nici serviciului public de asistență socială. 
(4) Membrii Consiliul Comunitar Consultativ sunt voluntari, nu beneficiază de retribuție sau de alte facilități pentru activitatea realizată în cadrul consiliului.
II. Misiunea Consiliul Comunitar Consultativ
Art. 2 Consiliul Comunitar Consultativ al municipiului Timișoara contribuie la identificarea nevoilor și resurselor comunității locale și la promovarea implicării acesteia în soluționarea problemelor sociale ale comunității care privesc copiii, sau după caz, formulează propuneri autorităților competente, prin informare, sfătuire, acompaniere, mediere, recomandare. 
III. Scopul Consiliul Comunitar Consultativ
Art. 3 Scopul Consiliul Comunitar Consultativ al municipiului Timișoara este de a veni în sprijinul comunității locale în vederea creșterii calității vieții copiilor și familiilor acestora, îndeplinind următoarele funcții:

- de colaborare: cu autoritățile publice competente, reprezentanții societății civile;

- consultativă: pentru instituțiile publice și private cât și pentru comunitate;

- de intervenție: primară, directă cât și prin implicarea membrilor comunității;

IV. Rolul Consiliului Comunitar Consultativ
Art. 4 Rolul Consiliului Comunitar Consultativ este atât de soluționare a unor cazuri concrete, cât și de a răspunde nevoilor globale ale colectivității în situații ce privesc copiii și familiile acestora. 
V. Principii
Art. 5 Principiile în baza cărora se desfășoară activitatea Consiliului Comunitar Consultativ al municipiului Timișoara sunt: 
a) Nediscriminarea;
b) Respectul față de cetățean;
c) Legalitatea;
d) Confidențialitatea;

e) Imparțialitatea;

VI. Modul de organizare și funcționare
Art. 6 Cadru legal de înființare și funcționare a Consiliului Comunitar Consultativ este reglementat de legislația în vigoare, respectiv: 
· prevederile art. 114 din Legea nr. 272/2004, privind protecția și promovarea drepturilor copilului, actualizată, care prevede următoarele:
(1)Autoritățile administrației publice locale au obligația de a implica colectivitatea locală în procesul de identificare a nevoilor comunității si de soluționare la nivel local a problemelor sociale care privesc copiii. 

(2)În acest scop pot fi create structuri comunitare consultative cuprinzând, dar fără a se limita, oameni de afaceri locali, preoți, cadre didactice, medici, consilieri locali, polițiști. Rolul acestor structuri este atât de soluționare a unor cazuri concrete, cat si de a răspunde nevoilor globale ale respectivei colectivități. 

(3)Mandatul structurilor comunitare consultative se stabilește prin acte emise de către autoritățile administrației publice locale. 

(4)Pentru a-și îndeplini rolul pentru care au fost create, structurile comunitare consultative vor beneficia de programe de formare în domeniul asistenței sociale și protecției copilului.

· Constituția României care prevede la art. 40 că: ″…în virtutea dreptului constituțional la asociere, persoanele fizice se pot asocia fără a constitui o persoană juridică dacă realizarea scopului propus permite aceasta″.
· Ordonanța nr. 86/2004 pentru modificarea și completarea Ordonanței Guvernului nr. 68/2003 privind serviciile sociale care prevede la art. 502 alin. (3): ″în realizarea obiectivelor proprii, autoritățile administrației publice locale au obligația de a implica comunitatea în identificarea, prevenirea și soluționarea la nivel local a problemelor sociale″.

· Hotărârea nr. 1437/02.09.2004 privind organizarea și metodologia de funcționare a comisiei pentru protecția copilului, care prevede la art. 9 alin. (7): ″dosarul copilului va cuprinde, de asemenea, planul de servicii care a fost întocmit de serviciul public de asistență socială, punctul de vedere al autorităților locale și al structurilor comunitare consultative în legătura cu necesitatea luării unei masuri de protecție specială″.
· Hotărârea nr. 1434/2004 privind Atribuțiile și Regulamentul cadru de organizare și funcționare ale Direcției Generale de Asistență Socială și Protecția Copilului, care la Anexa 1 art.  2, lit. c) pct. (3): ″acordă asistență tehnică necesară pentru crearea și formarea structurilor comunitare consultative ca formă de sprijin în activitatea de asistență socială și protecția copilului″. 
· Legea nr. 292/2011 a asistenţei sociale care prevede la art. 6 lit. nn): ″structurile comunitare consultative reprezintă asocierea formală sau informală a unor oameni de afaceri locali, preoţi, cadre didactice, medici, consilieri locali, poliţişti, alţi membri ai comunităţii, în vederea sprijinirii autorităţilor administraţiei publice locale şi furnizorilor de servicii sociale în soluţionarea nevoilor de servicii sociale ale comunităţii″;
Art. 7 Componența Consiliului Comunitar Consultativ
(1) Consiliul Comunitar Consultativ este format dintr-un număr de  minim 9 persoane, membrii sunt desemnați prin Hotărâre a Consiliului Local a municipiului Timișoara dintre oameni de seamă ai comunității (oameni de afaceri locali, preoţi, cadre didactice, medici, consilieri locali, poliţişti, persoane implicate și receptive la problematica socială), selectați în funcție și de următoarele criterii: își desfășoare activitatea în cadrul comunității, locuiesc în comunitate, sunt cunoscuți în comunitate, au prestigiu, sunt disponibili,  
(2) Desemnarea membrilor Consiliului Comunitar Consultativ precum și activitatea acestuia se realizează cu respectarea dispozițiilor legale privind eliminarea conflictului de interese și ținând cont de interesul superior al copilului. 
(3) Consiliul Comunitar Consultativ va funcționa în următoarea structură:
Președinte – ales prin vot liber, deschis, în ședința constitutivă, cu majoritate simplă dintre membrii consiliului comunitar consultativ, 

Vicepreședinte – ales prin vot liber, deschis, în ședința constitutivă, cu majoritate simplă dintre membrii consiliului comunitar consultativ,
Secretar – ales prin vot liber, deschis, în ședința constitutivă, cu majoritate simplă dintre membrii consiliului comunitar consultativ,
Membrii Consiliului Comunitar Consultativ – membrii sunt desemnați prin Hotărâre a Consiliului Local a municipiului Timișoara dintre oameni de seamă ai comunității (oameni de afaceri locali, preoţi, cadre didactice, medici, consilieri locali, poliţişti, persoane implicate și receptive la problematica socială).
(4) Componența Consiliului Comunitar Consultativ se poate modifica prin hotărâre de consiliu local.
Art. 8 Mandatul Președintelui, Vicepreședintelui și Secretarului este de 4 ani iar mandatul membrilor consiliului comunitar consultativ este pe perioadă nedeterminată, înlocuirea acestora realizându-se conform prevederilor art. 7 alin. 6.
Art. 9  Sfera relațională și raporturi: 

a) între membrii Consiliului Comunitar Consultativ nu sunt raporturi de subordonare, aceștia acționează ca o echipă, colaborează, cooperează, comunică, se sprijină în vederea identificării celor mai bune soluții la problemele comunității locale; 

b) între membrii Consiliului Comunitar Consultativ și autorități: nu există raporturi de subordonare între consiliu și autoritățile care l-au creat, colaborează cu autoritățile publice locale și instituțiile de asistență socială, făcând recomandări, primesc asistență tehnică din partea Direcției/Serviciului Public de Asistență Socială. 
c) între membrii Consiliului Comunitar Consultativ și comunitate: consiliul nu are prerogative de autoritate publică, comunitatea oferă sprijin consiliului și va fi sprijinită de aceasta pentru identificarea și soluționarea problemelor apărute, măsurile propuse/adoptate de consiliu nu creează obligații pentru cetățeni;
Art. 10 Înlocuirea membrilor Consiliului Comunitar Consultativ se face în următoarele situații:
- la cerere,

- în caz de deces,

- în cazul în care își schimbă domiciliului în altă localitate, 

- neparticiparea la trei întruniri consecutive, 

- incompatibilitate/conflict de interese, 
- își exercită necorespunzător atribuțiile,
- manifestă comportament antisocial,

Măsura înlocuirii pentru ultimele trei situații se face în urma votului membrilor Consiliului Comunitar Consultativ, fiind necesară majoritatea simplă a acestora. 

Art. 11  Sesizarea Consiliului Comunitar Consultativ
(1) Consiliului Comunitar Consultativ se poate autosesiza atunci când intră în contact direct cu situații care corespund atribuțiilor lor sau când sunt sesizați de către membrii comunității. Problemele comunității pot fi semnalate și de către personalul de specialitate din cadrul instituțiilor cu caracter social cât și de reprezentanții altor instituții locale.
(2) Consiliului Comunitar Consultativ poate invita persoanele/familiile vizate la întrunirile sale, acționând ca o structură puternică de influențare a cetățenilor, cu impact în soluționarea problemelor identificate. 

Art. 12 Funcționarea Consiliului Comunitar Consultativ

 (1) În cadrul primei ședințe a consiliului se desemnează/alege președintele, vicepreședintele și secretarul consiliului.

(2) Consiliului Comunitar Consultativ se întâlnește în ședințe ordinare semestrial și în ședințe extraordinare ori de câte ori este necesar în spațiul pus la dispoziție prin grija Direcției de Asistență Socială a municipiului Timișoara.

(3) Convocarea ședințelor va fi făcută de către președinte prin secretarul Consiliului Comunitar Consultativ, cu cel puțin 7 zile lucrătoare înainte de data stabilită pentru ședințele ordinare, iar în cazul ședințelor extraordinare cu cel puțin 4 zile lucrătoare înainte.

(4) Membrii Consiliului Comunitar Consultativ pot fi convocați în vederea participării la ședință prin intermediul emailului, telefonului, adreselor scrise și au obligația de a confirma participarea la ședință cu cel puțin 2 zile lucrătoare înaintea datei stabilite.
(5) Ședințele sunt valabil întrunite în cazul în care sunt prezenți la ședință cel puțin jumătate plus unu din membrii consiliului.
(6) Ședințele Consiliului Comunitar Consultativ sunt conduse de președinte, în cazul în care acesta absentează de la ședință, conducerea acesteia se asigură de către vicepreședinte.

(7) Cazurile și activitatea Consiliului Comunitar Consultativ, sunt organizate și monitorizate de secretar. Secretarul convoacă membrii, stabilește ordinea de zi, monitorizează cazurile și sistematizează activitatea consiliului. Acesta supune spre analiză problemele identificate, redactează recomandările/propunerile care vor fi transmise autorităților locale și altor instituții/organizații de interes public sau privat sau persoanelor fizice implicate în activități cu caracter social. 

(8) Consiliul Comunitar Consultativ analizează problemele identificate și face propuneri autorității locale. 

(9) Consiliul Comunitar Consultativ adoptă hotărâri cu majoritatea membrilor prezenți la ședință.

(10) Hotărârile Consiliului Comunitar Consultativ se adoptă cu majoritate de voturi.

(11) La ședințele consiliului comunitar consultativ se întocmesc procese verbale, redactate de secretar și însușite sub semnătură de către toți membrii prezenți. 
(12) Procesul verbal va conține în mod obligatoriu informații cu privire la modalitatea prin care au fost înștiințați/convocați membrii consiliului cât și mențiuni referitoare la prezență, ordinea de zi a ședinței, punctele de vedere ale membrilor cu privire la subiectele de pe ordinea de zi, rezultatul votului pentru hotărârile adoptate.
(13) La ședințele Consiliului Comunitar Consultativ pot fi invitate, cu acordul membrilor și a persoanelor consiliate, și alte persoane care pot contribui la rezolvarea prolemelor supuse spre soluționare.
(14) Consiliul Comunitar Consultativ poate avea și ședințe publice, pentru a face cunoscută componența consiliului și pentru a face cunoscută comunității problematica ce privește copii și familiile acestora precum și soluțiile identificate în vederea îmbunătățirii calității vieții acestora. 
VII. Atribuțiile Consiliului Comunitar Consultativ
Art. 13  Consiliile Comunitare Consultative contribuie la îmbunătățirea și ameliorarea stării sociale a copiilor și familiei acestuia la nivel local al municipiului Timișoara, având următoarele atribuții:

· Promovează valorile familiale, a stabilității familiei și a îngrijirii copiilor de către părinți/familie, 

· Identifică copiii și familiile care au nevoie de orice formă de sprijin,

· Colaborează cu serviciile publice și private din comunitate în vederea identificării serviciilor sociale care pot fi acordate copilului și familiei în vederea prevenirii separării copilului de familia sa, 

· Sprijină familiile în vederea asumării responsabilităților parentale, 

· Inițiază și organizează, după caz, activități de strângere de fonduri, activități de binefacere pentru copiii și familiile aflate în dificultate, 

· Organizează activități educative la nivel comunitar,

· Mediatizează activitatea consiliului comunitar consultativ/ Informează comunitatea despre activitatea consiliului,

· Analizează cazurile identificate de membrii consiliului sau cele supuse analizei de către primar sau de către asistenții sociali, 

· Analizează unele aspecte sociale ce privesc comunitatea în ansamblu, 

· Face propuneri primarului sau consiliului local, pentru rezolvarea problemelor sociale care privesc copiii, precum și pentru îmbunătățirea vieții sociale a acestora, 

· Recomandă soluții pentru rezolvarea cazurilor identificate sau pentru ameliorarea unor situații sociale caracteristice comunității, 

· Alte atribuții date prin lege în sarcina Consiliului Comunitar Consultativ.

VIII. Dispoziții finale
Art. 14 Prevederile prezentului regulament se aplică tuturor membrilor Consiliului Comunitar Consultativ, care trebuie să-l respecte și să-l cunoască. 
(2) Prezentul regulament poate fi modificat și completat, după caz, la cererea membrilor Consiliului Comunitar Consultativ prin Hotărârea Consiliului Local a municipiului Timișoara. 
Director General 
jr. Rodica Cojan 
                 Șef Serviciu                                                                                                 Întocmit

            Codruța Darida                                                                                       Corina Constantin

*Sediu administrativ: Str. Ioan Plavoșin Nr. 21 Tel: 0356/416.050, Fax: 0356/416.049 

Sediu social: Bulevardul Regele Carol I, nr.10 Tel/fax 0256/220583
e-mail: asistentasocialatm@gmail.com

